Student op kampus verkrag, ander met skêr gesteekDie ingang na die Tweede Laan-kampus. Foto: NMU Kol. Priscilla Naidu, woordvoerder van die polisie, het gesê die 25-jarige student en haar vriendin was omstreeks 19:30 in die rekenaarsentrum besig toe ’n onbekende man die sentrum binnegekom het. “Die studente is met ’n skêr gedreig en van hul selfone en beursies beroof. Een van die vroue is glo ook verkrag.” Volgens Naidu het die verdagte glo hierna die twee studente gedwing om ’n rekenaarboks en skerm na buite te dra. Die verdagte het oor die hek gespring en die studente gedwing om vir hom die gesteelde goedere aan te gee.” Naidu het gesê die verdagte is onbekend en die polisie ondersoek ’n saak van verkragting en roof. Studente het intussen Dinsdagoggend voor die kampus betoog en aangedring op beter veiligheidsmaatreels. Die universiteit het in ’n kort verklaring gesê hy is hartseer en geskok oor die voorval. “Die universiteit staan in solidariteit met studente rondom veiligheidskwessies en uitdagings rakende geslagsgebaseerde geweld. Die universiteit is besig om met stakende studente hieroor in gesprek te tree aangesien die polisie se ondersoek na die voorval nog aan die gang is.” Volgens die universiteit ontvang die twee betrokke studente en ander studente wat dit benodig, die nodige ondersteuning en berading. Zandile Mbabela, woordvoerder van die universiteit, kon nie onmiddellik vir verdere kommentaar bereik word nie.